東方職生之地而異端之書指爲地下獄余竊非之
作者：家鉉翁
朝代：宋

paragraphs: 五行木維仁，四德春維元。
混淪判八極，維東最爲尊。
萬形囿大化，生生此其門。
茲爲九州鎮，豈以三望論。
彼爲異端說，怪誕驚愚昏。
妄指陽明地，同彼長夜閽。
愚人戢冥威，奔走不憚煩。
頑夫驚罪福，未死先飛魂。
年年春向晚，時事羞蘋蘩。
我在神即在，帝顧良亦繁。